Τσίζκεϊκ με βύσσινα από κονσέρβα
Μια συνταγή για εύκολο, κλασικό τσίζκεϊκ ψυγείου με αρώματα λεμονιού. Σερβίρεται με βύσσινα από κονσέρβα για έξτρα νοστιμιά.
1 κονσέρβα κομπόστα βύσσινο (των 425 γρ.), 2 κουτ. γλυκού κορν φλάουρ, 400 γρ. τυρί κρέμα, 1 κουτί γάλα ζαχαρούχο (397 γρ.), ξύσμα από 1 λεμόνι, χυμός από 2 λεμόνια μεσαίου μεγέθους, 1½ πακέτο μπισκότα τύπου πτι μπερ (225 γρ. το πακέτο), 100 γρ. βούτυρο, λιωμένο στο μπρίκι (προσοχή να μην καεί)
Για το τσίζκεϊκ με βύσσινα από κονσέρβα, αδειάζουμε την κονσέρβα με τα βύσσινα σε ένα κατσαρολάκι, ρίχνουμε το κορν φλάουρ και τοποθετούμε σε μέτρια φωτιά. Ανακατεύουμε καλά για να διαλυθεί το κορν φλάουρ και, μόλις το μείγμα κοχλάσει, αποσύρουμε από τη φωτιά (πήζει αμέσως). Το αφήνουμε να κρυώσει. Χτυπάμε στο μίξερ το τυρί κρέμα με το ζαχαρούχο γάλα και το ξύσμα, ρίχνοντας λίγο-λίγο τον χυμό λεμονιού, μέχρι να έχουμε μια ομοιογενή κρέμα.Εντωμεταξύ σπάμε τα μπισκότα και τα θρυμματίζουμε στο μούλτι σε σκόνη (αν δεν χωρούν όλα μαζί, τα αλέθουμε σε δόσεις)Αδειάζουμε το τριμμένο μπισκότο σε ένα μπολ, προσθέτουμε το λιωμένο βούτυρο και ανακατεύουμε καλά, ώστε όλο το μείγμα να γίνει σαν βρεγμένη άμμος. Απλώνουμε το μείγμα του μπισκότου σε μια ταρτιέρα διαμέτρου 26 εκ. και το πατικώνουμε για να γίνει συμπαγής βάση. Απλώνουμε ομοιόμορφα στην μπισκοτένια βάση την κρέμα τυριού και από πάνω τα βύσσινα.Αφήνουμε το τσίζκεϊκ με βύσσινα από κονσέρβα στο ψυγείο να κρυώσει καλά, για τουλάχιστον 2 ώρες, προτού σερβίρουμε.
Γάλα,Λεμόνι,Τυρί